Τουλουμπάκια
Σπιτικά και ζουμερά τουλουμπάκια! Μια ιδιαίτερη συνταγή που αγαπούν ιδιαίτερα στη Θεσσαλονίκη.
250 γρ. αλεύρι σκληρό , 300 ml νερό, 40 ml σπορέλαιο , 4 μεσαία αυγά , 20 γρ. ζάχαρη , 1 πρέζα αλάτι, 500 ml νερό , 450 γρ. ζάχαρη , 20 γρ. μέλι , σπορέλαιο για το τηγάνισμα
Για να φτιάξουμε τα τουλουμπάκια, ξεκινάμε φτιάχνοντας το σιρόπι. Σε ένα κατσαρολάκι βάζουμε το νερό και τη ζάχαρη και, αφού πάρουν μία βράση, κατεβάζουμε από τη φωτιά και προσθέτουμε το μέλι. Ανακατεύουμε να διαλυθεί και αφήνουμε το σιρόπι να κρυώσει.Σε ένα άλλο κατσαρόλακι ζεσταίνουμε το νερό με το λάδι, τη ζάχαρη και το αλάτι μέχρι να πάρουν βράση. Αποσύρουμε από τη φωτιά και προσθέτουμε το αλεύρι, ανακατεύοντας έντονα με μια κουτάλα μέχρι να γίνει ένα ζυμαράκι.Επαναφέρουμε το κατσαρολάκι στη φωτιά και συνεχίζουμε το ανακάτεμα για περίπου μισό λεπτό, ώστε να ψηθεί καλά το αλεύρι. Αδειάζουμε το ζυμαράκι στο μίξερ και το ανακατεύουμε με το φτερό μέχρι να κρυώσει λίγο. Σε ένα μπολάκι χτυπάμε ελαφρώς τα αυγά και τα ρίχνουμε σταδιακά στο ζυμάρι, συνεχίζοντας το ανακάτεμα. Αφού απορροφηθούν και γίνει μια μαλακή και κάπως ρευστή ζύμη, τη μεταφέρουμε σε μια σακούλα ζαχαροπλαστικής με μύτη οδοντωτή.Σε ένα τηγάνι βάζουμε αρκετό σπορέλαιο και, αφού ζεσταθεί καλά, σχηματίζουμε με το κορνέ τουλουμπάκια ως εξής: Πλησιάζουμε τη μύτη της σακούλας στην επιφάνεια του λαδιού, πιέζουμε να βγει λίγη ζύμη και, όταν φτάσει στο μήκος που επιθυμούμε, την κόβουμε με ένα ψαλίδι, να πέσει το τουλουμπάκι στο λάδι.Αφού τα τηγανίσουμε και ροδίσουν καλά από όλες τις πλευρές, τα βγάζουμε με τρυπητή κουτάλα και τα βάζουμε σε ένα πιάτο με απορροφητικό χαρτί, να στραγγίξουν. Έπειτα, τα ρίχνουμε στο κατσαρολάκι με το κρύο σιρόπι και τα γυρνάμε να σιροπιαστούν καλά, για περίπου 10 δευτερόλεπτα. Βγάζουμε τα τουλουμπάκια ξανά με τρυπητή κουτάλα και τα τοποθετούμε σε πιατέλα. Διατηρούνται σε θερμοκρασία δωματίου.
Αλεύρι (ζύμες),Αυγά,Ζάχαρη,Κεράσματα